
PËR DISA NDRYSHIME NË LIGJIN NR.8043, DATË 30.11.1995 “PËR KONTROLLIN E FIGURËS SË ZYRTARËVE DHE PERSONAVE TË TJERË QË LIDHEN ME MBROJTJEN E SHTETIT DEMOKRATIK”, NDRYSHUAR ME LIGJIN NR.8151, DATË 12.9.1996, NR.8220, DATË 13.5.1997 DHE NR.8232, DATË 19.8.1997


Në mbështetje të nenit 16 të ligjit nr.7491, datë 29.4.1991 “Për dispozitat kryesore kushtetuese”, me propozimin e një grupi deputetësh,

KUENDI POPULLOR
I REPUBLIKËS SË SHQIPËRISË

V E N D O S I:

Neni 1

Në ligjin nr.8043, datë 30.11.1995 “Për kontrollin e figurës së zyrtarëve dhe personave të tjerë që lidhen me mbrojtjen e shtetit demokratik”, ndryshuar me ligjin nr.8151, datë 12.9.1996, nr.8220, datë 13.5.1997 dhe nr.8232, datë 19.8.1997, bëhen këto ndryshime:
Neni 2 ndryshohet si vijon:
 “Emërimi apo zgjedhja e kandidatëve në funksionet dhe organet e përmendura në nenin l kushtëzohet me zbatimin e kritereve ligjore që, për periudhën 29 nëntor 1944, deri 11 dhjetor 1990, kandidati të mos ketë qënë në funksionet që vijojnë:
a -Anëtar apo kandidat i Byrosë Politike të Partisë së Punës, me përjashtim të rasteve kur ka vepruar kundër vijës zyrtare, apo është larguar vetë nga detyra në mënyrë publike.
B -Të mos ketë qënë oficer madhor apo funksionar drejtues në organet e Sigurimit të Shtetit, si kryetar dege, drejtor apo zëvendësministër dhe ministër i organeve të Punëve të Brendshme.
C -Të mos ketë qënë bashkëpuntor i organeve të Sigurimit të Shtetit me veprimtari të karakterit politik, që lidhen me veprat penale të parashikuara nga ligji nr.7514, datë 30.9.l991 “Për pafajësinë, amnistinë dhe rihabilitimin e ish të dënuarve dhe të përndjekurve politikë” apo bashkëpuntor vullnetar për vepra të tilla, të mos ketë qënë në shërbimet e huaja të zbulimit si dhe në organet e tjera analoge.
Ç -Të mos jetë dënuar me vendim penal të formës së prerë për krime kundër njerëzimit, për shpifje apo dëshmi të rreme në procese politike; të mos ketë qënë anëtar i Komisionit Qendror të Dëbim-internimeve.”
Neni 3 ndryshohet si vijon:
 “Në raste të veçanta, kur e kërkojnë interesat e shtetit, në sektorin e mbrojtjes, në atë të rendit dhe në atë të SHIK-ut, mund të mos zbatohet kushti i parashikuar në gërmat “b”, “c” dhe “ç” të nenit 2, me kusht që propozimi të jetë i arsyetuar dhe me shkrim. Propozimi i bërë nga organet e interesuara, pasi miratohet nga Kryetari i Këshillit të Ministrave, i paraqitet Komisionit për vendimin përkatës.”
Neni 5 ndryshohet si vijon:
 “Veprimtaria e Komisionit legjitimohet kur vendimet e tij merren me shumicë votash dhe janë të pranishëm kryetari apo zëvendëskryetari dhe 4 anëtarë.
Kur për vendimet e marra paraqiten të dhëna të reja që hedhin dritë mbi të vërtetën, Komisioni mund të bëjë rishikimin e vendimit. Rishikim të vendimeve mund të bëhen edhe me kërkesën e Presidentit të Republikës, të Kryetarit të Kuvendit Popullor, të Kryetarit të Këshillit të Ministrave dhe të kryesive të subjekteve politike.”

Neni 2

Ky ligj hyn në fuqi ditën e shpalljes nga Presidenti i Republikës.

Shpallur me dekretin nr.1994, datë 22.1. 1998 të Presidentit të Republikës së Shqipërisë, Rexhep Meidani


